
Grozījumi Alūksnes novada pašvaldības domes 2024. gada 28. marta saistošajos noteikumos Nr. 11/2024 “Par interešu izglītības programmu īstenošanu Alūksnes novadā”
Izdoti saskaņā ar Pašvaldību likuma 44. panta otro daļu
	Izdarīt Alūksnes novada pašvaldības domes 2024. gada 28. marta saistošajos noteikumos Nr. 11/2024 “Par interešu izglītības programmu īstenošanu Alūksnes novadā” šādus grozījumus:
1. svītrot noteikumu 6.2.2. apakšpunktu;
2. svītrot noteikumu 22.2. apakšpunktu.

Alūksnes novada pašvaldības domes Nr. __/2026 saistošo noteikumu “Grozījumi Alūksnes novada pašvaldības domes 2024. gada 28. marta saistošajos noteikumos Nr. 11/2024 “Par interešu izglītības programmu īstenošanu Alūksnes novadā”” paskaidrojuma raksts

	Paskaidrojuma raksta sadaļa
	Norādāmā informācija

	1. Mērķis un nepieciešamības pamatojums
	Saistošo noteikumu mērķis ir aktualizēt Alūksnes novada pašvaldības domes 2024. gada 28. marta saistošajos noteikumos Nr. 11/2024 “Par interešu izglītības programmu īstenošanu Alūksnes novadā” noteikto pašvaldības finansējuma kārtību, svītrojot no interešu izglītības programmu finansējuma regulējuma Alūksnes Mūzikas skolas īstenoto pūtēju orķestra un defilē programmu.
Spēkā esošo saistošo noteikumu 6.2.2. apakšpunktā ir noteikts finansējums Alūksnes Mūzikas skolas īstenotajai pūtēju orķestra programmai līdz 30 mācību stundām nedēļā un defilē programmai līdz 15 mācību stundām nedēļā. 
Ņemot vērā pašvaldības lēmumu mainīt minētās darbības organizatorisko formu, pūtēju orķestra darbība turpmāk tiks nodrošināta Alūksnes novada Kultūras centra sastāvā, nevis Alūksnes Mūzikas skolā kā interešu izglītības programma.
Līdz ar to pūtēju orķestra darbība vairs neatbilst saistošo noteikumu Nr. 11/2024 regulējamajam priekšmetam – interešu izglītības programmu īstenošanai Alūksnes novadā. Tādēļ nepieciešams svītrot saistošo noteikumu 6.2.2. apakšpunktu, kā arī 22.2. apakšpunktu.
Saistošo noteikumu izdošanas nepieciešamība izriet no faktiskās izmaiņas interešu izglītības programmas īstenošanā un tās organizatoriskajā piederībā.

	2. Fiskālā ietekme uz pašvaldības budžetu
	Saistošajiem noteikumiem ir ietekme uz Alūksnes novada pašvaldības budžetu, jo pēc to spēkā stāšanās pašvaldības finansējums saskaņā ar saistošo noteikumu Nr. 11/2024 6.2. apakšpunktu vairs netiks paredzēts Alūksnes Mūzikas skolas īstenotajai pūtēju orķestra un defilē interešu izglītības programmai.
Plānotais finansējums minētās darbības nodrošināšanai turpmāk jāparedz un jāuzskaita Alūksnes novada Kultūras centram. 
Saistošie noteikumi nerada jaunas pašvaldības budžeta saistības. Finansējuma pārdale vai nepieciešamība pēc finansējuma Alūksnes novada Kultūras centra darbības nodrošināšanai risināma pašvaldības budžeta plānošanas un izpildes ietvaros.

	3. Sociālā ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci
	Saistošajiem noteikumiem nav būtiskas negatīvas sociālās ietekmes, jo saistošie noteikumi neparedz pūtēju orķestra darbības izbeigšanu.
Paredzēts mainīt tikai tā darbības organizatorisko formu – no Alūksnes Mūzikas skolas īstenotas interešu izglītības programmas uz darbību Alūksnes novada Kultūras centra sastāvā.
Tādējādi tiek saglabāta iespēja nodrošināt pūtēju orķestra darbību un kultūras aktivitātes Alūksnes novadā, vienlaikus nošķirot interešu izglītības funkciju no kultūras amatiermākslas kolektīva darbības.
Saistošajiem noteikumiem  nav tiešas ietekmes uz vidi vai iedzīvotāju veselību.
Saistošie noteikumi nerada ietekmi uz uzņēmējdarbības vidi un konkurenci, jo regulējums attiecas uz pašvaldības nodrošinātu interešu izglītības programmu finansēšanas kārtību un neierobežo privāto personu vai komersantu darbību.

	4. Ietekme uz administratīvajām procedūrām un to izmaksām
	Saistošie noteikumi nerada jaunas administratīvās procedūras fiziskajām vai juridiskajām personām.
Pēc saistošo noteikumu spēkā stāšanās Alūksnes Mūzikas skolai vairs nebūs nepieciešams plānot un administrēt pūtēju orķestri kā interešu izglītības programmu atbilstoši saistošo noteikumu Nr. 11/2024 prasībām.
Ar pūtēju orķestra turpmāko darbību saistītie administratīvie jautājumi tiks kārtoti Alūksnes novada Kultūras centra darbības ietvaros.
Saistošo noteikumu īstenošana neietekmē administratīvo procedūru izmaksas.

	5. Ietekme uz pašvaldības funkcijām un cilvēkresursiem
	Saistošie noteikumi nemaina pašvaldības funkciju nodrošināšanas nepieciešamību kultūras un izglītības jomā, bet precizē institūciju lomu šo funkciju īstenošanā.
Alūksnes Mūzikas skola turpmāk neīstenos pūtēju orķestra darbību kā interešu izglītības programmu.
Pūtēju orķestra darbība tiks nodrošināta Alūksnes novada Kultūras centra sastāvā.
Saistošo noteikumu īstenošanai nav nepieciešams veidot jaunas pašvaldības institūcijas. 

	6. Informācija par izpildes nodrošināšanu
	Saistošo noteikumu izpildi nodrošinās Alūksnes novada pašvaldība, Alūksnes Mūzikas skola un Alūksnes novada Kultūras centrs atbilstoši to kompetencei.
Pēc saistošo noteikumu spēkā stāšanās Alūksnes Mūzikas skola pārtrauc pūtēju orķestra un defilē darbības uzskaiti un finansēšanu kā interešu izglītības programmu atbilstoši saistošo noteikumu Nr. 11/2024 6.2.2. apakšpunktam.
Pūtēju orķestra darbības turpmākā organizēšana un finansēšana tiek nodrošināta Alūksnes novada Kultūras centra darbības ietvaros.
Saistošo noteikumu izpildei nav nepieciešama jaunu institūciju izveide.

	7. Prasību un izmaksu samērīgums pret ieguvumiem, ko sniedz mērķa sasniegšana
	Saistošajos noteikumos paredzētie grozījumi ir samērīgi ar to mērķi.
Grozījumi nepieciešami, lai saistošo noteikumu regulējums atbilstu faktiskajai situācijai un pašvaldības izvēlētajai pūtēju orķestra darbības organizēšanas kārtībai.
Saistošajos noteikumos paredzēts tikai tāds regulējums, kas nepieciešams, lai no interešu izglītības programmu finansējuma regulējuma izslēgtu programmu, kuru Alūksnes Mūzikas skola turpmāk vairs neīstenos.
Ieguvums ir skaidrs institucionālo funkciju un pašvaldības finansējuma nošķīrums starp interešu izglītības jomu un kultūras jomu, kā arī aktuālajai situācijai atbilstošs pašvaldības saistošo noteikumu regulējums.

